寄若拙弟兼呈二十家叔
作者：陳與義
朝代：宋

paragraphs: 退之送窮窮不去，樂天待富富不來。
政須青山映白髮，顧著皂蓋爭黄埃。
何如父子共一壑，龐家活計良不惡。
阿奴况自不碌碌，白鷗之盟可同諾。
三間瓦屋亦易求，著子東頭我西頭。
中間共作老萊戲，世上樂復有此不。
問夢膏肓應已瘳，歸來歸來無久留。
竹林步兵非俗流，爲道此意思同遊。